Document ID: 31992R3034

ΚΑΝΟΝΙΣΜΟΣ (ΕΟΚ) αριθ. 3034/92 ΤΟΥ ΣΥΜΒΟΥΛΙΟΥ της 19ης Οκτωβρίου 1992 για τη δέκατη τέταρτη τροποποίηση του κανονισμού (ΕΟΚ) αριθ. 3094/86 περί προβλέψεως ορισμένων τεχνικών μέτρων διατήρησης των αλιευτικών πόρων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), όπως τροποποιήθηκε από την πράξη προσχώρησης της Ισπανίας και της Πορτογαλίας, και ιδίως το άρθρο 11,
την πρόταση της Επιτροπής,
Εκτιμώντας:
ότι η μη επιλεκτική χρήση κυκλικών διχτυών σε κοπάδια τόνων και άλλων ειδών ιχθύων συγγενών ή παρεμφερών με τα θαλάσσια θηλαστικά μπορεί να προκαλέσει την ανώφελη αλίευση και το θάνατο αυτών των θηλαστικών-
ότι η θνησιμότητα των θαλάσσιων θηλαστικών που απορρέει από τη χρήση κυκλικών διχτυών δημιουργεί ανησυχίες στην κοινή γνώμη και στην αλιευτική βιομηχανία-
ότι η σημασία του θέματος αυτού και το ενδιαφέρον που δημιούργησε σε διεθνές επίπεδο επιβεβαιώνονται από την έκθεση που ενέκρινε το Ευρωπαϊκό Κοινοβούλιο για την αλιεία με κυκλικά δίχτυα-
ότι η χρήση κυκλικών διχτυών όταν γίνεται όπως πρέπει και με υπευθυνότητα είναι μια αποτελεσματική αλιευτική μέθοδος μόνο για τα είδη που αποτελούν τον επιθυμητό στόχο- ότι, υπ' αυτές τις συνθήκες, δεν αποτελεί πλέον απειλή για τη διατήρηση των θαλάσσιων θηλαστικών-
ότι, κατά συνέπεια, πρέπει να τροποποιηθεί καταλλήλως ο κανονισμός (ΕΟΚ) αριθ. 3094/86 (2),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3094/86 τροποποιείται ως εξής:
1. Το πρώτο εδάφιο του άρθρου 1 παράγραφος 1 τροποποιείται ως εξής:
"1. Ο παρών κανονισμός αφορά την αλίευση και την εκφόρτωση των αλιευτικών πόρων που απαντώνται στο σύνολο των θαλάσσιων υδάτων τα οποία υπάγονται στην κυριαρχία ή τη δικαιοδοσία των κρατών μελών, εκτός εάν άλλως προβλέπεται στο άρθρο 6 παράγραφος 1 στοιχείο β), στο άρθρο 9 παράγραφος 17 και στο άρθρο 9α παράγραφος 4 που βρίσκονται σε μία από τις ακόλουθες περιοχές:"
2. Το ακόλουθο κείμενο προστίθεται στο άρθρο 9:
"17. Απαγορεύεται η περικύκλωση με κυκλικά δίχτυα κοπαδιών ή ομάδων θαλάσσιων θηλαστικών κατά την αλίευση τόνου ή άλλων ειδών ιχθύων.
Παρά το άρθρο 1 παράγραφος 1, η παρούσα παράγραφος εφαρμόζεται σε όλα τα σκάφη που φέρουν τη σημαία ή είναι νηολογημένα σε κράτος μέλος, στο σύνολο των υδάτων που υπάγονται στην κυριαρχία ή τη δικαιοδοσία των κρατών μελών, καθώς και εκτός των υδάτων αυτών."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 19 Οκτωβρίου 1992.

Labels: 20
6